b'\n_START_ARTICLE_\nOb\xc4\x8dina Ankaran\n_START_SECTION_\nZgodovina upravne ureditve\n_START_PARAGRAPH_\nObmo\xc4\x8dje dana\xc5\xa1nje Ob\xc4\x8dine Ankaran je bilo do konca 18. stoletja del Bene\xc5\xa1ke republike, ki je propadla leta 1797. obmo\xc4\x8dje sta si upravno delila komuna Milje, kamor je sodil del od Debelega rti\xc4\x8da do Lazareta, in Koper ki je obvladoval ostalo ozemlje. Po tem je obmo\xc4\x8dje pre\xc5\xa1lo pod avstrijsko oblast, ki je leta 1803 ustanovila tr\xc5\xbea\xc5\xa1ki gubernij, Koper je postal sede\xc5\xbe okro\xc5\xbenega glavarstva, Milje pa so bile ena izmed malih ob\xc4\x8din. Po porazu pri Slavkovu je Avstrija izgubila ozemlje, ki je bilo priklju\xc4\x8deno Italijanskemu kraljestvu, leta 1806 je bil ustanovljen departma Istra, ki se je delil na distrikte. Po ustanovitvi Ilirskih provinc leta 1809 je bila naslednje leto ustanovljena provinca Istra. V tem obdobju se po francoskem vzoru oblikujejo merije. Merija Milje je bila tako vklju\xc4\x8dena v\xc2\xa0 novoustanovljeni koprski distrikt, vendar je ozemeljsko od koprske ob\xc4\x8dine pridobila ozemlje naselij Osp, Hrvatini, Elerji, Koro\xc5\xa1ci, Bo\xc5\xbei\xc4\x8di, \xc5\xa0kofijami in Plavjami ter samostanskimi posestmi v Valdoltri in Ankaran. S tem je obmo\xc4\x8dje Ankarana za dobro stoletje upravno povezano z mestom na drugi strani gri\xc4\x8devnate verige._NEWLINE_Avstrijci so francoske ob\xc4\x8dine spremenili v glavne ob\xc4\x8dine z nad\xc5\xbeupani oziroma vi\xc5\xa1jimi rihrarji in podob\xc4\x8dine z rihtarji; oboje je imenovalo okrajno glavarstvo. Koprski okrajni komisariat je bil tako razdeljen na dve glavni ob\xc4\x8dini, koprsko in miljsko. Ankaransko ozemlje, je bilo upravno zdru\xc5\xbeeno v podob\xc4\x8dino Valle (obmo\xc4\x8dje sv.Jerneja, Valdoltre in Ankarana), ki je bila del velike ob\xc4\x8dine Milje. _NEWLINE_Po kapitulaciji in razpadu\xc2\xa0 avstro-ogrske monarhije je ozemlje Istre zasedla Kraljevina Italija, ki je \xc5\xbee 19. novembra 1918 poleg voja\xc5\xa1ke uvedla tudi civilno upravo. Lokalna samouprava je bila v slovenskih in hrva\xc5\xa1kih oblinah ukinjena \xc5\xbee marca 1919, drugod pa z prihodom fa\xc5\xa1izma na oblast. Istrski del Julijske krajine je sodil pod guvernerja v Trstu. Po fa\xc5\xa1isti\xc4\x8dnemu prevzemu oblasti konec leta 1922 ozemlje Julijske krajine razdeljeno na Puljsko, Tr\xc5\xbea\xc5\xa1ko in Videmsko pokrajino, ki so jim na\xc4\x8delovali prefekti. Dokon\xc4\x8dna ukinitev lokalne samouprave na celotnem ozemlju Julijske krajine pride z kraljevim dekretom z dne 4. februarja 1926, ko so bili odpravljeni vsi \xc5\xa1e obstoje\xc4\x8di ob\xc4\x8dinski sveti in \xc5\xbeupani v ob\xc4\x8dinah z manj kot 5000 prebivalci, nadomestili pa so jih imenovani podestaji.\xc2\xa0Leta 1923 Ob\xc4\x8dina Koper od miljske ob\xc4\x8dine pridobila del k.o. \xc5\xa0kofije ter del k.o. Oltra in s tem verjetno ve\xc4\x8dino ozemlja dana\xc5\xa1nje ankaranske ob\xc4\x8dine. Naslednje leto je ob ustanovitvi pokrajin koprska ob\xc4\x8dina vklju\xc4\x8dena v Puljsko, miljska pa v Tr\xc5\xbea\xc5\xa1ko pokrajino. _NEWLINE_Po koncu 2. svetovne vojne je ozemlje Ankarana razdeljeno z t.i. Morganovo linijo, ki je najprej delila cono A in cono B Julijske krajine, od uveljavitve Pari\xc5\xa1ke mirovne pogodbe septembra leta 1947 pa med cono A in cono B svobodnega Tr\xc5\xbea\xc5\xa1kega ozemlja. V coni A pod zavezni\xc5\xa1ko vojno upravo je ostalo ozemlje od Debelega rti\xc4\x8da, prek slemena Miljskih hribov do \xc5\xa0kofij. Ostalo ozemlje ob\xc4\x8dine je bilo pod vojno upravo Jugoslovanske armade. _NEWLINE_Z Londonskim memorandumom je FLR Jugoslavija pridobila dodatnih 11 km\xc2\xb2 ozemlja do dana\xc5\xa1nje meje meje z Italijo. Leta 1955 se je z oblikovanjem komunalnega sistema lokalne samouprave v LR Sloveniji oblikovalo 62 ob\xc4\x8din, ena od teh je bila tudi Mestna ob\xc4\x8dina Koper (MOK), katere del je posla tudi Ankaran. Leta 1974 je ob reformi ustave pri\xc5\xa1lo tudi do nove organizacije krajevnih skupnosti, ki pripelje do ustanovitve KS Ankaran._NEWLINE_Po osamosvojitvi Slovenije pride do reforme lokalne samouprave. V prvem poskusu je je vzpostavljenih 340 referendumskih obmo\xc4\x8dij, kjer poteka referendumi o preoblikovanju ob\xc4\x8din 23. maja 1994, razen v Ob\xc4\x8dini Koper, kjer je zaradi odlo\xc4\x8ditve Ustavnega sodi\xc5\xa1\xc4\x8da RS, ki je nasprotovalo enotnemu referendumskemu obmo\xc4\x8dju v ob\xc4\x8dini, referendum prelo\xc5\xbeen na september 1994. Referendumsko obmo\xc4\x8dje se tokrat ne spremeni, zgolj \xc5\xa1tetje je izvedeno po vsaki KS posebej. Ponovni poskus odpraviti neustavnost Mestne ob\xc4\x8dine Koper je bil izveden leta 1998, ko je bil na referendumu zavrnjen predlog o odcepitvi treh ob\xc4\x8din iz MOK, in sicer Ankaran-\xc5\xa0kofije, Dekani, \xc5\xa0marje-Marezige.\n_START_SECTION_\nNastanek ob\xc4\x8dine: referendum za samostojno ob\xc4\x8dino Ankaran\n_START_PARAGRAPH_\nPobude za ustanovitev samostojne ob\xc4\x8dine in odcepitev od Mestne ob\xc4\x8dine Koper so se nadaljevale tudi po obeh neuspelih referendumih. Ponovna pobuda za ustanovitev Ob\xc4\x8dine Ankaran - Hrvatini je pri\xc5\xa1la s strani sveta KS Hrvatini, \xc5\xbee leta 1999, vendar je bila pobuda zavrnjena s strani Svet KS Ankaran. Novo pobudo za skupno ob\xc4\x8dino s Hrvatini je dalo dru\xc5\xa1tvo upokojencev leta 2005, podprl ga je tudi Svet KS Ankaran.\xc2\xa0 Predlog, kot eden od \xc5\xa1estnajstih je do\xc5\xbeivel podporo Slu\xc5\xbebe vlade za lokalno samoupravo in DZ je razpisal referendum, ki je potekal 29. januarja 2006, vendar je bil rezultat negativen, saj je proti novi ob\xc4\x8dini glasovalo 66,39 odstotka volilcev. _NEWLINE_9.11.2009 je bil izveden nov referendum za samostojno Ob\xc4\x8dino Ankaran z odcepitvijo zgolj naselja Ankaran, ki se je kon\xc4\x8dal s pozitivnim izidom (56\xc2\xa0% za), Zakon o ustanovitvi ob\xc4\x8dine Ankaran je bil v Dr\xc5\xbeavnem zboru, najprej potrjen 30. marca 2010, nato je Dr\xc5\xbeavni svet dal odlo\xc5\xbeilni veto na zakon, ki je ob ponovnem glasovanju zmanjkal glas do potrebne absolutne ve\xc4\x8dine za potrditev. _NEWLINE_Pobudniki ustanovitve ob\xc4\x8din Ankaran in Mirna so vlo\xc5\xbeili zahtevo za presojo ustavnosti in zakonitosti razpisa lokalnih volitev leta 2010.\xc2\xa0 Ustavno sodi\xc5\xa1\xc4\x8de je zadr\xc5\xbealo izvajanje lokalnih volitev o omenjenih ob\xc4\x8dinah ter Dr\xc5\xbeavnemu zboru nalo\xc5\xbeilo ustanovitev obeh ob\xc4\x8din, ki sta izpolnjevali pogoje za ustanovitev. Po tem je postopek za ustanovitev ob\xc4\x8dine Mirna tekel naprej ter je bil izglasovan, predlog za ustanovitev ob\xc4\x8dine Ankaran pa je do\xc5\xbeivel ponovno zavrnitev. _NEWLINE_Polo\xc5\xbeaj ustanavljanja ob\xc4\x8dine Ankaran je bil vse bolj zapleten in v navidez brezizhodnem polo\xc5\xbeaju. Razre\xc5\xa1ilo ga je Ustavno sodi\xc5\xa1\xc4\x8de RS, ko je s sodbo z dne 9. Junija 2011 ustanovilo novo ob\xc4\x8dino Ankaran, ki obsega naselje Ankaran. Dolo\xc4\x8dilo je tudi, da\xc2\xa0 ob\xc4\x8dinski svet sestavlja 13 \xc4\x8dlanov, od tega en pripadnik italijanske avtohtone narodne skupnosti.Dolo\xc4\x8dilo je tudi, da se prve volitve izvedejo ob naslednji rednih volitvah. Hkrati s tem je razpisala ob\xc4\x8dinske volitve v MOK, ki jih je prej\xc5\xa1nje leto zadr\xc5\xbealo. pri \xc4\x8demer se prve volitve v organe nove ob\xc4\x8dine izvedejo v okviru rednih lokalnih volitev leta 2014. Za prvega \xc5\xbeupana je bil izvoljen Gregor Strm\xc4\x8dnik, ki je bil eden od vodilnih pri ustanavljanju ob\xc4\x8dine. Na volitvah je v prvem krogu premagal kandidata Ga\xc5\xa1parja Ga\xc5\xa1parja Mi\xc5\xa1i\xc4\x8da.Gregor Strm\xc4\x8dnik je bil 18. novembra 2018 ponovno potrjen za \xc5\xbeupana Ankarana, hkrati je njegova lista Radi imamo Ankaran dobila 9 sede\xc5\xbeev v ob\xc4\x8dinskem svetu.'